Na temelju članka 21. stavka 5. Zakona o sustavu civilne zaštite („Narodne novine“ broj 82/15), članka 19. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 37/16) i članka 44. Statuta Općine Legrad („Službeni glasnik Koprivničko-križevačke županije“ broj 5/13), općinski načelnik Općine Legrad donosi

**P O S L O V N I K**

**o radu Stožera civilne zaštite Općine Legrad**

1. **OPĆE ODREDBE**

**Članak 1.**

Poslovnikom o radu Stožera civilne zaštite Općine Legrad (u daljnjem tekstu: Poslovnik) utvrđuje se način rada Stožera civilne zaštite Općine Legrad (u daljnjem tekstu: Stožer), pripremanje, sazivanje i rad na sjednicama Stožera, donošenje odluka iz njegovog djelokruga rada, prava i dužnosti članova Stožera te druga pitanja od značaja za rad Stožera.

**Članak 2.**

 Stožer obavlja poslovi koji proizlaze iz Zakona o sustavu civilne zaštite („Narodne novine“ broj 82/15), Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 37/16) te drugih zakonskih propisa i općih akata kojima su uređena pitanja civilne zaštite.

1. **ORGANIZACIJA RADA STOŽERA**

**Članak 3.**

 Radom Stožera rukovodi načelnik Stožera, a kada se proglasi velika nesreća, rukovođenje preuzima općinski načelnik Općine Legrad (u daljnjem tekstu: općinski načelnik).

**Članak 4.**

 Stožer obavlja poslove iz svoje nadležnosti na sjednicama Stožera. Sjednica se može održati i mogu se donositi valjane odluke ako je prisutna većina ukupnog broja članova Stožera.

 Stožer, u pravilu, održava sjednice u zgradi Općine, a po potrebi se Stožer može sastati i na drugim lokacijama, o čemu odlučuje načelnik Stožera.

 U slučaju spriječenosti dolaska na sjednicu, član Stožera dužan je obavijestiti načelnika Stožera najkasnije 24 sata prije održavanja sjednice.

 U izvanrednim okolnostima koje zahtijevaju hitno djelovanje, Stožer može održavati sjednice i donositi valjane odluke i kada nije prisutna većina ukupnog broja članova Stožera.

**Članak 5.**

 Načelnik Stožera saziva saziva sjednice Stožera, predlaže dnevni red i vodi sjednice, a u slučaju njegove spriječenosti, zamjenik načelnika Stožera. U slučaju spriječenosti načelnika i zamjenika načelnika Stožera, sjednicom predsjedava član Stožera kojeg odredi načelnik Stožera.

**Članak 6.**

 Stručne materijale i drugu dokumentaciju potrebnu za rad Stožera priprema Jedinstveni upravni odjel Općine Legrad.

 Zamjenik načelnika Stožera ili član Stožera kojeg ovlasti načelnik, osim u tehničkoj pripremi sjednica sudjeluje i u stručnoj obradi materijala za sjednice i pripremi odluka i zaključaka.

**Članak 7.**

 Redovite sjednice Stožera sazivaju se dostavljanjem pisanog poziva najkasnije 3 (tri) dana prije održavanja sjednice.

 U hitnim slučajevima sjednice Stožera sazivaju se telefonski, elektroničkom poštom, faks porukom odnosno na način predviđen planovima djelovanja civilne zaštite.

**Članak 8.**

Dnevni red sjednice utvrđuje se na početku sjednice.

 Prijedlog dnevnog reda može se mijenjati odnosno dopuniti na prijedlog načelnika ili pojedinog člana Stožera.

 Ako se predlaže dopuna dnevnog reda, predlagatelj je dužan pripremiti materijale za predloženu dopunu. Dnevni red je usvojen kada ga prihvati većina prisutnih članova Stožera.

 Nakon utvrđivanja dnevnog reda prelazi se na raspravu po pojedinim točkama utvrđenog dnevnog reda.

 Uvodno usmeno izlaganje pojedine točke podnosi načelnika Stožera ili izvjestitelj određen u pripremi sjednice.

 Nakon rasprave po pojedinoj točki dnevnog reda načelnik Stožera daje na glasovanje utvrđeni prijedlog odluke odnosno zaključka.

 Na sjednicama Stožera odlučuje se javnim glasovanjem većinom glasova prisutnih članova Stožera.

**Članak 9.**

 U obavljanju poslova iz svoje nadležnosti Stožer donosi odluke i zaključke.

 Kada Stožer obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, za svaku veliku nesreću ili katastrofu priprema detaljne i specifične radne operativne postupke od značaja za koordiniranje djelovanja operativnih snaga sustava civilne zaštite, upravlja reagiranjem sustava civilne zaštite, obavlja poslove informiranja javnosti, predlaže donošenje odluke o prestanku provođenja mjera i aktivnosti sustava civilne zaštite u velikoj nesreći i katastrofi, Stožer donosi odluke.

 O ostalim pitanjima iz svoje nadležnosti, Stožer odlučuje donošenjem zaključaka.

 Odluke i zaključci donose se u pismenom obliku i potpisuje ih načelnik Stožera, a u njegovoj odsutnosti zamjenik načelnika Stožera.

**Članak 10.**

 Radi umanjivanja mogućih posljedica velike nesreće i katastrofe načelnik Stožera može izdati usmeni nalog ili donijeti odluku za preventivno provođenje prisilne evakuacije.

 Načelnik Stožera dužan je za usmene naloge iz stavka 1. ovog Poslovnika donijeti odluku u pismenom obliku najkasnije u roku od 24 sata od izdavanja usmenog naloga.

 Odluka iz stavka 2. ovog članka mora sadržavati odredbe o nositelju provedbe, mjerama, vremenu i prostoru na kojem se provodi mjera prisilne evakuacije.

**Članak 11.**

 Načelnik Stožera prati provođenje odluka i zaključak i u vezi s time:

* donosi odluku o uvođenju pripravnosti i načinu rada kada je Stožer u režimu pripravnosti,
* donosi odluku o aktiviranju i načinu rada Stožera,
* donosi odluku kojom može zatražiti stručnu pomoć i angažiranje dodatnih stručnjaka i institucija kako bi se pravilno usmjerilo djelovanje kapaciteta operativnih snaga sustava civilne zaštite u velikoj nesreći i katastrofi,
* predlaže proglašenje velike nesreće,
* rukovodi radom Stožera do proglašenja velike nesreće, kada rukovođenje preuzima općinski načelnik,
* poziva povjerenike i zamjenike povjerenika civilne zaštite,
* donosi odluku za preventivno provođenje prisilne evakuacije ugroženih osoba, životinja i pokretne imovine iz ugroženih objekata ili područja,
* usklađuje djelovanje kapaciteta sustava civilne zaštite u velikoj nesreći i katastrofi na području svoje nadležnosti, sukladno specifičnostima izvanrednog događaja, te odlukom određuje koordinatora na lokaciji iz redova operativnih snaga sustava civilne zaštite,
* šalje zahtjeve (uz prethodnu suglasnost) za pružanje pomoći načelniku Stožera civilne zaštite više razine,
* obavlja druge poslove u skladu sa zakonom i drugim aktima kojima je uređen sustav civilne zaštite.

**Članak 12.**

 O radu na sjednici vodi se zapisnik.

 Zapisnik se vodi u skraćenom obliku, ali se u njega unose podaci o prisutnim i odsutnim članovima Stožera, prijedlozi i donijete odluke, zaključci i druga važna pitanja sa sjednice Stožera.

 Zapisnik vodi osoba koju zaduži načelnik Stožera, a potpisuju ga načelnik ili zamjenik načelnika Stožera i zapisničar.

**Članak 13.**

 Stožer može od znanstvenih i drugih institucija, zavoda, javnih poduzeća i ustanova tražiti pružanje stručne pomoći i savjeta, radi poduzimanja učinkovitih operativnih mjera za zaštitu pripadnika operativnih snaga sustava civilne zaštite, građana, materijalnih i kulturnih dobara i okoliša.

**Članak 14.**

 Stožer osigurava javnost rada.

 Sjednice Stožera su otvorene ili zatvorene za javnost, o čemu odlučuje načelnik Stožera, a u slučaju njegove odsutnosti zamjenik načelnika Stožera.

**Članak 15.**

 Na zahtjev načelnika Stožera, u radu Stožera mogu sudjelovati predstavnici tijela i ustanova iz djelatnosti koje mogu pridonijeti uspješnijem uklanjanju posljedica katastrofa i velikih nesreća, kao i čelnici upravnih tijela, koji nisu članovi Stožera.

**Članak 16.**

 Sredstva za rad Stožera osiguravaju se u proračunu Općine Legrad.

**Članak 17.**

 Za prisustvovanje sjednicama članovi Stožera imaju pravo na naknadu sukladno važećoj odluci koja se primjenjuje za rad članova Općinskog vijeća, članova radnih tijela Općinskog vijeća i službenika Jedinstvenog upravnog odjela Općine Legrad.

**Članak 18.**

 Osposobljavanje članova Stožera za djelovanje u sustavu civilne zaštite i sudjelovanje u vježbama sustava civilne zaštite provest će središnje tijelo državne uprave nadležno za poslove civilne zašite, javna ustanova ili druga pravna osoba koja ispunjava uvjete propisane pojedinačnim programom i propisom koji donosi čelnik središnjeg tijela državne uprave.

**Članak 19.**

 Odredbe ovog Poslovnika obvezujuće su za sve članove Stožera kao i druge osobe koje sudjeluju u radu Stožera.

1. **ZAVRŠNA ODREDBA**

**Članak 20.**

 Ovaj Poslovnik stupa na snagu i primjenjuje se danom donošenja, a objavit će se na internetnoj stranici Općine Legad, [www.opcinalegrad.hr](http://www.opcinalegrad.hr).

**KLASA: 810-01/17-01/02**

**URBROJ: 2137/10-17-9**

**Legrad, 5. srpnja 2017.**

 **OPĆINSKI NAČELNIK:**

 **Ivan Sabolić, mag.pol.**